༈དུད་པ་སྐྱ་དུད་འཕྱུར་འཕྱུར།།ལྷ་བསང་དུད་པ་མ་རེད།།གཙང་སྨད་འབྲོང་རྩེ་སྡེ་པའི།།ཞོགས་ཇ་བསྐོལ་བའི་དུད་རེད།།གཞན་གྱི་སྙིང་ཁ་འཇིགས་བྱེད།།འབྲི་སེར་འབྲོང་རྭ་མ་རེད།།འབྲོང་རྩེ་སྡེ་པའི་སྲས་གཅིགདགྲ་འདུལ་རལ་གྲི་ལགས་སོ།།ཞེས་པའི་གླུ་དབྱངས་སྙན་མོ།།ཕྱི་ཡི་ཞིང་ཁའི་ནང་ནས།།གཟིམ་ཤག་ནང་དུ་གྲགས་པས།།འབྲོང་རྩེའི་ཡབ་ཆེན་དགྱེས་ཏེ།།སྨྲ་རར་བྱིལ་བྱིལ་བྱས་ཤིང༌།།ད་ནངས་བོད་ཀྱི་རྒྱལ་ས།།ལྷ་སའི་ཕྱོགས་ནས་འབྱོར་བའི།།བཀའ་རྒྱ་སེར་པོར་བལྟ་ཞོར།།སེམས་ལ་འདི་ལྟར་འཆར་རོ།།རང་ལ་བུ་མོ་གཅིག་ལས།།རིགས་མྱུག་བུ་གཅིག་མེད་པས།།ཕ་ཤུལ་འཛིན་མཁན་མེད་པའི།།སེམས་ཁྲལ་གངས་ཀྱིས་གནོན་སྐབས།།དགྲ་འདུལ་ཉི་མ་སེར་པོ།།ལམ་ནས་གསར་བརྙེད་བྱུང་བས།།མཆོག་གསུམ་དྲིན་དུ་སེམས་ནས།།རང་ཕྲུག་གཉིས་མེད་བསྐྱངས་སོ།།ད་ཆ་སྔར་ལམ་གཞི་བཟུང༌།།དགྲ་འདུལ་ཞབས་སྡོད་ཞུས་པར།།གཞུང་ས་ཆེན་པོའི་བཀའ་ཡིས།།རྫོང་དཔོན་གསར་པར་བསྐོས་བྱུང༌།།དཔོན་གྱི་ལས་ཁུར་སྤ་ལྕོག།དབུ་ལ་རྒྱན་དང་ལྷན་གཅིག།གཉེན་སྒྲིག་མེ་ཏོག་རྒྱན་ཆ།།འགུལ་དུ་འདོགས་རྒྱུ་བྱུང་ན།།བཀྲ་ཤིས་ཉིས་བརྩེགས་ཡིན་སྙམ།།སྔོན་ནས་གྲ་སྒྲིག་ཡོད་པའི།།རང་ཕྲུག་སྲས་མོ་ལྷ་མཛེས།།དགྲ་འདུལ་འདུན་མར་བསྡེབས་པའི།།གཉེན་སྒྲིག་ལས་ལ་བྲེལ་ལོ།།དགྲ་འདུལ་སེམས་ཀྱི་ས་གཞིར།།མོས་མཐུན་མེ་ཏོག་མེད་ཀྱང༌།།དྲིན་ཅན་ཕ་མའི་དྲིན་བསམ།ཁས་ལེན་བཅོས་མའི་འདབ་སྟོང༌།།འཛུམ་པའི་ཁུལ་ཞིག་བྱས་སོ།།